એકલવ્ય મોડેલ રેસિડેન્સિયલ સ્કૂલમાં શિક્ષણ ઉપરાંત જે પ્રવૃત્તિઓ ચાલી રહી છે એનું આપણે વિહંગાવલોકન કરીએ તો ખ્યાલ આવશે કે આ કોઈ સામાન્ય કામ નથી. આ શાળામાં ભણતા વિદ્યાર્થીઓને રમતગમત, ગીત-સંગીત, જિમ્નેસ્ટિક, કરાટે, ઘોડેસવારી, ચિત્ર, નૃત્ય, નાટક જેવી અનેકવિધ સાંસ્કૃતિક અને શરીરસૌષ્ઠવ વિષયક તેમ જ આરોગ્યની માવજત વિષયક તાલીમ આપવામાં આવે છે. આવી પ્રવૃત્તિઓ કોઈ મોટા નગર કે શહેરમાં ચાલતી હોય તો જરા પણ આશ્ચર્ય ન જ થાય, પરંતુ અહીં આદિવાસી વિસ્તારમાં જ્યાં વિકાસની કોઈ જ સંભાવના વગરના પછાત વાતાવરણમાં લોકો રહેતા હોય એવી જગ્યાએ આવી પ્રવૃત્તિઓ ચાલતી હોય તે કોઈ પવિત્ર યજ્ઞકાર્ય કરતાં જરા પણ ઊતરતી ન જ કહી શકાય. આ શાળામાં વિવિધ પ્રકારની કૃષિવિષયક તાલીમ પણ વિદ્યાર્થીઓને આપવામાં આવે છે. અહીં સંસ્થાના પરિસરમાં જ આસોપાલવ, જામફળ, પીપળો, લીમડો, સીસમ, રાયણ, આંબો, આંબલી, નાળિયેરી જેવાં અનેક વૃક્ષો ઉપરાંત આરોગ્યલક્ષી વનસ્પતિ અને કિચનગાર્ડન પણ છે. પાણીની વ્યવસ્થા માટે શાળા પાસે એક હેન્ડપંપ અને પાણીના બે બોર પણ બનાવવામાં આવેલા છે.